Line Barfod (EL), 2010-01-28:
Denne debat handler i høj grad også om ens demokratiopfattelse.
Mener man, at demokrati består i, at man har en stor flok vælgere, der hvert fjerde år går hen og stemmer, hvorefter de sætter sig hjem og laver alt muligt andet, indtil det 4 år efter er tid til at stemme igen?
Eller mener man, at vi skal have et aktivt demokrati, hvor der er en løbende dialog mellem de politikere, der er blevet valgt, og borgerne; en løbende dialog om, hvad det er for en politik, der skal føres, og hvad det er for nogen beslutninger, man mener der skal træffes; også en løbende dialog, hvis man mener, der skal træffes det, der her bliver kaldt upopulære beslutninger?
Der er da mange tilfælde, hvor det, hvis man går ud og tager en debat med borgerne, hvis man diskuterer og har en god dialog med dem, faktisk også lykkes at finde nogle gode løsninger.
Vi har – før den nuværende regering – i mange, mange år udbygget demokratiet i Danmark.
Vi har lavet en række ændringer, der tilsikrer, at borgerne skal inddrages langt mere i beslutningerne.
Vi har høringer, vi har offentlighed i debatten osv., med henblik på at borgerne ikke kun skal komme og stemme hvert fjerde år, men skal gå aktivt ind og prøve at påvirke beslutninger.
Det har vi, fordi vi tror på, at beslutningerne bliver bedre, hvis der er mange flere, der bidrager til beslutningsprocessen, hvis der er mange, der i en høringsfase går med ind og prøver at sige, hvorfor de mener, at der skal laves nogle ændringer i det forslag, der ligger, eller hvorfor de måske mener, at det er en rigtig dårlig idé med det forslag, der ligger.
Der bliver mange steder lavet borgermøder.
Der bliver lavet en række forskellige tiltag for at sikre, at borgerne inddrages mere i demokratiet.
Det her konkrete forslag handler om de helt ekstreme tilfælde, hvor borgerne virkelig føler, at nogle politikere har valgt at gøre noget fuldstændig i modstrid med det, de er blevet valgt til.
Der er nogle helt ekstreme tilfælde, hvor det er nødvendigt, som hr. Johs. Poulsen var inde på, f.eks. at kunne skifte en borgmester ud.
I andre tilfælde drejer det sig om, at borgerne i forbindelse med et helt flertal i en kommunalbestyrelse mener, at der kan være behov for nyvalg.
Jeg har meget svært ved at se den store mistillid til vælgerne, som flere partier har givet udtryk for; man tror, at det bliver et cirkusdemokrati eller hovsaløsninger, eller hvad der ellers var af udtryk, hvor borgerne bare hele tiden vil true med valg.
Det er jo ikke sådan, at fordi der sidder et stort mindretal af nogle bestemte partier, kan de bare automatisk gå ud og få 35 pct. af vælgerne til at skrive under på, at der skal være nyvalg.
Det er også svært at forestille sig, at ansvarlige politikere vil true med det, hver gang de bliver stemt ned.
Det er jo noget, man kun gør i en helt ekstrem situation.
Der er masser af situationer, hvor man bliver stemt ned og accepterer, at sådan er det.
Det ville jo heller ikke føre til, at man fik en ændret sammensætning af kommunalbestyrelsen, hvis man gik ud og tog et valg i den situation.
Det er noget, folk gør, når deres retfærdighedssans virkelig bliver gået for nær.
Så jeg synes, det er fornuftigt at se på de her regler og så i øvrigt på en lang række andre områder komme i gang med at se på, hvordan vi kan udvide vores demokrati; hvordan vi kan få inddraget befolkningen langt mere og komme væk fra det her forbrugerstyre, markedsstyre, som regeringen og Dansk Folkeparti har indført.
Her mener man, at det ikke er via den demokratiske proces, der skal øves indflydelse, at det ikke er via den demokratiske proces, der skal sikres de bedst mulige børnehaver, folkeskoler osv., men at man i stedet for skal handle folkeskole, børnehave, ældrepleje osv., som om man handler tomater.
Man glemmer fuldstændig, at der altså er en verden til forskel på at skifte den ene grønthandler ud med den anden og så at flytte sit barn fra den ene børnehave til den anden eller skifte ud i, hvilken hjemmehjælper der kommer hos ens gamle mor.
Det er en demokratisk proces, der skal til for at sikre, at alle får den bedst mulige hjælp, når de har behov for hjælp, og at der er de bedst mulige børnehaver.
Det her forslag er et lille bidrag til det.